КIуэкIуэ Юрий иригъэкIуэкIащ социальнэ мыхьэнэ зиIэ IуэхущIапIэхэр ухуэным, зыхуэфащэхэр зэгъэпэщыжыным хуэунэтIа лэжьыгъэхэр и кIэм нэгъэсыным теухуа зэIущIэ
Къэбэрдей-Балъкъэрым и Iэтащхьэ КIуэкIуэ Ю. А. иригъэкIуэкIащ социальнэ мыхьэнэ зиIэ объектхэр ухуэным, зыхуэфащэхэр зэгъэпэщыжыным хуэунэтIа лэжьыгъэхэр и кIэм нэгъэсыным теухуа зэIущIэ, КъБР-м и Правительствэм и УнафэщI Мусуков А. ТI., КъБР-м и вице-премьерым и япэ къуэдзэ Ахъуэхъу Т. Б., Iуэхур зэхьэлIа министерствэхэмрэ IуэхущIапIэхэмрэ я унафэщIхэр хэту.
УхуэныгъэмкIэ, ЖКХ-мрэ гъуэгу хозяйствэмкIэ министр Къуныжь В. Хь. тепсэлъыхьащ социальнэ IуэхущIапIэхэр ухуэнымкIэ щыIэ щытыкIэм. Зи гугъу ищIар егъэджэныгъэ, узыншагъэр хъумэн, щэнхабзэ IэнатIэхэм республикэ, федеральнэ бюджетхэм я мылъкукIэ щрагъэкIуэкI ухуэныгъэхэрщ.
КъБР-м и Iэтащхьэм Правительствэм къалэн щищIащ ахэр ягъэува пIалъэм ятыным и нэIэ тригъэтыну. Лэжьыгъэм и фIагъым гулъытэ нэхъыщхьэ хуащIын хуейуэ яхуигъэуващ. «Хуей хъумэ, лэжьыгъэр сменищу зэблэкIыу евгъэкIуэкI. Дэ лейуэ дыщIытепсэлъыхьын щыIэкъым а ухуэныгъэхэр зэредгъэкIуэкIыну ахъшэр мы дызэрыт экономикэ щытыкIэ гугъум къызэрыдэтха щIыкIэм. Ухуэныгъэ IэнатIэм тедгъэкIуэдэну къыдата ахъшэ псори нэсу къэдгъэсэбэпыпхъэщ», — къыхигъэщащ КIуэкIуэм.
ЯРОСЛАВСКАЯ Маринэ.
